Pasvalio rajono savivaldybės administracijos

direktorius

Įsakymas

Dėl pasvalio rajono savivaldybės administracijos direktoriaus 2019 m. balandžio 15 d. įsakymo Nr. DV-214 „Dėl EUROPOS PAGALBOS MAISTO PRODUKTAIS ir higienos priemonėmis LABIAUSIAI SKURSTANTIEMS PASVALIO RAJONO GYVENTOJAMS TEIKIMO TVARKOS APRAŠO Patvirtinimo“ pakeitimo

2022 m. gruodžio 14 d. Nr. DV-832

Pasvalys

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, vykdydamas Europos pagalbos labiausiai skurstantiems asmenims fondo projektų finansavimo sąlygų aprašą Nr. 5, patvirtintą Lietuvos Respublikos socialinės apsaugos ir darbo ministro 2020 m. balandžio 10 d. įsakymu Nr. A1-307 „Dėl Europos pagalbos labiausiai skurstantiems asmenims fondo projektų finansavimo sąlygų aprašo Nr. 5 patvirtinimo“ (su visais aktualiais pakeitimais),

pakeičiu Europos pagalbos maisto produktais ir higienos priemonėmis labiausiai skurstantiems Pasvalio rajono gyventojams teikimo tvarkos aprašą, patvirtintą Pasvalio rajono savivaldybės administracijos direktoriaus 2019 m. balandžio 15 d. įsakymu Nr. DV-214 „Dėl Europos pagalbos maisto produktais ir higienos priemonėmis labiausiai skurstantiems Pasvalio rajono gyventojams teikimo tvarkos aprašo patvirtinimo“ (su visais aktualiais pakeitimais):

1. pakeičiu 6 punktą ir jį išdėstau taip:

„6. Kreipdamasis dėl paramos į seniūniją, asmuo užpildo prašymą gauti Europos pagalbos labiausiai skurstantiems asmenims fondo paramą (Europos pagalbos labiausiai skurstantiems asmenims fondo projektų finansavimo sąlygų aprašo Nr. 5, patvirtinto Lietuvos Respublikos socialinės apsaugos ir darbo ministro 2020 m. balandžio 10 d. įsakymu Nr. A1-307 „Dėl Europos pagalbos labiausiai skurstantiems asmenims fondo projektų finansavimo sąlygų aprašo Nr. 5 patvirtinimo“, 1 priedas) (toliau – prašymas).

Prašymas gali būti pateiktas tiesiogiai atvykus į seniūniją, paštu, elektroniniu paštu ar kitomis elektroninių ryšių priemonėmis, per kurjerį arba per atstovą, kurio teisė atstovauti turi būti įrodyta teisėtą atstovavimą patvirtinančiu dokumentu (pvz., teismo sprendimu (nutartimi) dėl globos (rūpybos), teisės aktų nustatyta tvarka patvirtintu įgaliojimu) (kreipiantis asmeniškai į seniūniją padaroma teisėtą atstovavimą patvirtinančio dokumento kopija, o originalas grąžinamas atstovui) arba jo kopija, jeigu kreipiamasi ne asmeniškai atvykus į seniūniją.

Jeigu prašymą teikia asmens atstovas, jis turi pateikti vieną iš jo atstovaujamo asmens tapatybę patvirtinančių dokumentų (paso, asmens tapatybės kortelės, Lietuvos Respublikos ilgalaikio gyventojo leidimo gyventi Europos Sąjungoje (toliau – asmens tapatybę patvirtinantis dokumentas) kopiją.

Jeigu prašymas pateikiamas tiesiogiai atvykus į seniūniją, pareiškėjas pateikia vieną galiojantį asmens tapatybę patvirtinantį dokumentą. Prašymą priėmęs darbuotojas, įsitikinęs tiesiogiai seniūnijai prašymą teikiančio asmens tapatybe, asmens tapatybę patvirtinantį dokumentą grąžina jį pateikusiam asmeniui, asmens tapatybę patvirtinančio dokumento kopija nedaroma.

Jeigu prašymas teikiamas paštu, elektroniniu paštu ar kitomis elektroninių ryšių priemonėmis, arba per kurjerį, prie prašymo turi būti pridedama asmens tapatybę patvirtinančio dokumento kopija, patvirtinta teisės aktų nustatyta tvarka, išskyrus šiame punkte nustatytus atvejus, kai asmens tapatybę patvirtinančio dokumento kopija neteikiama.

Jeigu užpildytas prašymas siunčiamas elektroniniu paštu, jis turi būti pasirašytas kvalifikuotu elektroniniu parašu, atitinkančiu 2014 m. liepos 23 d. Europos Parlamento ir tarybos reglamente (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinamas Direktyva 1999/93 EB nustatytus kvalifikuotam elektroniniam parašui keliamus reikalavimus, teisės aktų nustatyta tvarka patvirtintos asmens tapatybę patvirtinančio dokumento kopijos pridėti nereikia.

Jeigu asmuo prašymą teikia kitomis elektroninių ryšių priemonėmis ir jeigu valstybės elektroninės valdžios sistemoje teikiama elektroninė paslauga, leidžianti nustatyti asmens tapatybę, jo asmens tapatybę patvirtinančio dokumento kopija neteikiama.

Reikalavimas pateikti asmens tapatybę patvirtinantį dokumentą netaikomas Aprašo 13.2 papunktyje nurodytos tikslinės grupės atstovams, jeigu kreipimosi dėl paramos metu jie neturi asmens tapatybę patvirtinančio dokumento.“

2. pripažįstu netekusiu galios 61 punktą;

3. pakeičiu 8 punktą ir jį išdėstau taip:

„8. Atsakingas seniūnijos darbuotojas gali pratęsti asmenų, 2022 m. gavusių iš Europos pagalbos labiausiai skurstantiems asmenims fondo paramą, prašymų galiojimą iki 2023 m. gruodžio 31 d., jeigu, įvertinęs asmens ir (ar) su juo bendrai gyvenančio (-ių) asmens (-ų) pajamas, nustato, kad jos atitinka Aprašo 13.1 papunkčio reikalavimus arba kad paramos skyrimas šiam (šiems) asmeniui (-ims) neprieštarauja Aprašo 14 punkte nurodytai tvarkai. Ši nuostata netaikoma Aprašo 13.2 papunktyje nurodytos tikslinės grupės atstovų pateiktiems prašymams, kurių galiojimas pratęsiamas nevertinant jų pajamų.“

Įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktorius	Povilas Balčiūnas